arnastofnun/IGC-2024 huggingface dataset:
Virðingarvert hjá Framsókn

Framganga Sigmundar Davíðs Gunnlaugssonar í málum flóttamanna bendir ekki til, að Framsókn hyggist spila út rasistakortinu. Margir höfðu spáð, að velgengni rasista flokksins í borgarkosningunum mundi freista flokksins á landsvísu. Þegar flokkur er komin yzt á hægri jaðar, er oft skammt yfir í rasisma. Hann hefur aukið fylgi slíkra flokka víða í Evrópu. Sigmundur og Framsókn virðast ekki ætla að falla í þá gryfju og það er virðingarvert. Nógu slæmt er að vera kominn á jaðarinn. Á sama tíma beinist sviðsljósið æ meira að Sjálfstæðisflokki Bjarna Benedikssonar, sem síðustu vikurnar kútveltist um í spillingu Borgunar.
Rambar milli mistaka

Evrópusambandið rambar milli mistaka síðustu árin. Hélt sig geta þvingað siðum upp á Austur-Evrópu. Þvert á móti veldur sá heimshluti vandræðum í Bruxelles. Eystra eru spilling og fasismi í hávegum. Stjórnir Ungverjalands, Póllands, Serbíu og Króatíu eru fasískar og hlæja að predikunum. Sambandið hélt sig líka geta siðað Grikki gegn fjárglæfrum. Reið ekki feitum hesti frá þeim samskiptum. Nú kennir sambandið Grikkjum um landhlaup flóttamanna til Evrópu. Þó er ljóst, að Grikkir geta ekki drekkt fólki, sem stígur á land á ótal grískum eyjum rétt við strendur Tyrklands. Hótanir aflóga undirmálskarla stjórna Evrópusambandinu.
„Geggjun“ í greiðslumiðlun

Kortafyrirtæki eru óstjórnlega dýr milliliður í viðskiptum, skólabókardæmi um íslenzkan markaðsbúskap. Búið er til skrímsli utan um einfaldan þátt daglegra viðskipta. Kostnaðurinn fer út í verðlagið og veldur okkur nokkurra prósenta hækkun á vöruverði. Fyrir utan þennan veltutengda kostnað greiða neytendur offjár í kortagjöld og vexti. „Þetta er hrein geggjun“, segir Gylfi Magnússon hagfræðingur. Bendir á, að kostur sé á miklu ódýrari greiðslumiðlun en þessari. Losnað hefur um málbeinið á Gylfa síðan hann lét af ráðherradómi. Lætur ýmsa aðila heyra það á fésbókinni, Hagstofuna og Isavia jafnt sem Viðskiptaráð.
Heilög pólitísk ritning

Frjálshyggja er heilög ritning eins og sósíalismi. Sumir segja hana vera eina setningu í grunnstefnu Pírata. Aðrir nefna ritningu frá Hayek, Friedman, jafnvel Bertrand Russell. Eða útópíu um borgaralaun. Aðrir segja, að hún sé ekki Bandaríkin og Ayn Rand, ekki Sjálfstæðis og Hannes Hólmsteinn. Spurt er, hvort hún þjóni hinum voldugu eða valdalausu. Við, sem lifum í veruleikanum, ættum að forðast draumsýnir. Virka eins og klerkur, rabbí eða múlla að þylja vers úr heilagri ritningu. Tölum heldur um það, sem var til, er til og verður til. Tölum um norræna, þýzka, svissneska, bandaríska eða nýsjálenzka fordæmið.
Violier er látinn

Kröfur til beztu kokka eru langtum harðskeyttari en kröfur til landsfeðra, sem sumir þurfa bara að rífa kjaft. Þriggja stjörnu kokkar mega hvergi misstíga sig. Eru bara hundrað í heimi Það er þung byrði að bera. Bernard Loiseau skaut sig 2003, er Gault-Millau lækkaði hann um eina húfu. Í gær var röð sjálfsvíga komin að Benoit Violier á Hotel de Ville í Crissier í Sviss. Efstur á heimsskrá franska utanríkisráðuneytisins, með þrjár Michelin stjörnur og topp í Gault-Millau. Ég prófaði aldrei matreiðslu Violier, en kom þangað, er forveri hans, Philippe Rochat, hélt um taumana. Þá þegar var þetta einn toppstaða heimsins.
Þagað um óánægju

Borgarstjórnin hefur einfalda lausn á takmarkaðri ánægju borgarbúa með þjónustu borgarinnar. Þjónustukannanir á stærstu sveitarfélögum landsins hafa hingað til sett borgina í eitt af neðstu sætunum. Hefur valdið borgarstjórninni óþægindum. Lausnin fólst í að hætta að kaupa þessar kannanir. Þöggun er vinsæl aðferð hjá Samfylkingunni eins og hjá krötum víðar um heim. Samanber þöggunina á vandræðum við aðlögun múslima. Vandinn hverfur kannski, ef ekki er talað um hann. Önnur sveitarfélög hrósa sér af útkomunni í síðustu þjónustukönnun. En borgin þegir þunnu hljóði. Samfylkingin, Björt framtíð og Píratar standa að þeirri þöggun.
Hingað og ekki lengra

Fyrr eða síðar kemur að takmörkunum á fjölmenningu í samræmi við regluna: Í Róm sem Rómverjar. Við munum ekki hagræða meginstraumi hegðunar okkar til að þóknast sérhagsmunum. Við munum ekki hagræða skólatímum, prófum og leikfimi eftir bænastundum eða föstum múslima. við munum ekki heldur taka upp halal eða kosher matreiðslu í mötuneytum. Við getum hins vegar samþykkt illa hirt skegg og slæður, því þau atriði breyta ekki okkar hegðun. Við getum fordæmt búrkur af kvenfrelsisástæðum, en varla bannað þær. Hvar sem ég fer um heiminn, virði ég siði og reglur fólksins. Ætlast til, að aðrir virði hér siði og reglur okkar.
Draumórar og veruleiki

Frjálshyggjufólk fer mikinn á píratavefnum, lofar draumsýnir hagspekinga fyrri aldar og spekúlerar um draumóra. Við hin lifum í veruleikanum og tölum um það, sem var til, er til og verður til. Tölum um norræna, þýzka, bandaríska fordæmið og ýmis fleiri. Sitt sýnist hverjum um fordæmin og hvað megi læra af hverju. Sé þrengt að frjálshyggjufólki, segir það drauminn sanna ekki hafa komizt í gang. Pólitíkusar hafi spillt því eða Ameríka. Eins og kommarnir sögðu, að Lenín og Stalín hefðu eyðilagt kommúnismann góða. Þorri fólks vill þýzka, franska eða norræna fordæmið. Hafnar bandaríska fordæminu og trúarofstæki í helgiritum.
Snúum við okkur í hring

Að ráði glærufræðinga opnaði borgin vinnurýmið í ráðhúsinu. Glærufræðingar telja slíkt skapa liðsheild og flæði, hindra einangrun, bæta samskipti og ég veit ekki hvað. Allt er það ósannað rugl. Veruleikinn er annar, fólk fór á taugum eins og venja er í opnu rými. Borgin fann á því lausn: Starfsfólk fékk eyrnahlífar, svo það þyrfti ekki að heyra hávaðann. Hávaðann í meintu flæði, liðsheild og samskiptum. Með miklum kostnaði er búið að fara hring í ferlinu. Búið að hlýða trúarsetningum glærufræðinga og síðan að koma í veg fyrir, að fólk þurfi að þola þær. Nýjasta dæmið um, að borgarstjórnin er dýr brandari.
Þríklofin sértrú

Hinir fáu múslimar á Íslandi skiptast í þrjár fylkingar. Félagi Múslima stýrir Salmann Tamini, sem stefnir að mosku í Sogamýri. Íhaldssamari deild stjórnar Ahmed Sadeek í Menningarsetri Múslima, sem starfar í Skógarhlíð. Það hús er í eigu þriðju stofnunarinnar, Íslandsstofnunar Múslima. Hana rekur Hussein Al Daoudi, forstjóri Al-Salam skóla Wahabíta í Svíþjóð. Fyrrnefndir söfnuðir saka hann um að hafa Sádi-peningana. Al Daoudi hyggst stofna sérstakan barnaskóla Wahabíta. Flutti erindi á Grand hóteli í gær. Hann tengist Al Haramein trúboði Wahabíta frá Sádi-Arabíu, sem Sameinuðu þjóðirnar segja fjármagna terrorista.

( Wikipedia )
Sigmundur skammar sig

Ríkið á og rekur Menntaskólann í Reykjavík, sem er með massíf framkvæmdaplön. MR fékk tregt leyfi þeirrar deildar forsætisráðuneytis, sem heitir Minjavernd. Má hennar vegna skófla Casa Christi KFUM upp í Árbæ til að rýma fyrir steypu. Reykjavíkurborg bað húsinu griða, en án árangurs. Því er allt raskið bak við MR komið á skipulag og framkvæmdastig. Framkvæmd málsins á öllum sviðum er á vegum ríkisins. Samt tekur ráðherra Minjaverndar upp á því að skammast úti í borgina fyrir þá ósvinnu að raska grónu umhverfi. Styttra væri fyrir Sigmund að tala við sig og sína menn en að arka keldur. En hann er ekki eins og fólk er flest.
Undarleg ást í leynum

Er fyrirmunað að skilja, hvers vegna utanríkisráðuneytið berst um á hæl og hnakka fyrir TISA leynisamningnum. Felur í sér jafnstöðu risafyrirtækja við fullvalda ríki. Og skaðabótaskyldu þeirra ríkja, sem hunza vilja fyrirtækjanna. TISA/TTIP/TTP leynisamningarnir eru geðveiki út í gegn. Fulltrúi ráðuneytisins á fundinum í Norræna húsinu vissi fátt í sinn haus. Skrifstofustjóri utanríkis ruddist því fram, settist við ræðustólinn og reyndi án árangurs að taka fundinn yfir. Þetta var bíó. Mér sýnist líklegast, að þarna sé spilling að baki. Bæði í Evrópu og Bandaríkjunum hafa þúsundir atvinnu af að draga kontóristana á tálar.
Rétt grunnhugsun Kára

Við höfum sömu landsframleiðslu á mann og norðurlönd. Eigum því að geta haft sömu velferð og þau. Samt vantar okkur 140 milljarða á ári í heilsu og velferð. „Hækkun í hafi“ stóriðju og kvótagreifa tekur líka hluta landsframleiðslunnar út úr þjóðhagsreikningum. Þurfum að fá þann hluta inn. Ráðlegt er að miða við hlutdeild í landsframleiðslu, þegar mælt er með að efla mikilvæg útgjöld. Það viðurkennir, að við getum ekki farið hraðar í góð mál en efni standa til. Tel 11% í heilsu í hærra lagi með tilliti til annarra þarfa. Mæli frekar með 10%, en styð þó framtak Kára Stefánssonar. Grunnhugsun hans um hlutdeild er rétt.
Endalaus langa með graut

Fiskheildsalinn, sem sér góðum veitingahúsum fyrir fiski dagsins á morgnana, er alltaf með löngu. Fínn fiskur, sem kokkarnir elda meistaralega. Þeir elska að hafa bygggraut með löngunni. Þess vegna er langa með bygggraut ævinlega fiskur dagsins á góðum stöðum. Í sjálfu sér herramannsmatur. Er þá lengur hægt að tala um fisk dagsins? Nokkuð skárra en að tala um plokkfisk sem fisk dagsins? Borða svo oft úti, að ég er fyrir löngu búinn að fá upp í kok af löngu með bygggraut. Í gamla daga settu verkamenn í laxadrætti í samninga, að ekki væri lax í matinn alla daga. Svo má góðu venjast, að vont þyki. Mótmæli dagsins hér með afgreidd.
Gatslitið öryggisnet

Í ágætri úttekt Gunnars Smára í Fréttatímanum kemur fram, að samtals séum við 140 milljörðum á ári neðan við norræna velferð. Til viðbótar upplýsingum Kára Stefánssonar um 45 milljarða skort í heilsu kemur 95 milljarða skortur vegna gamlingja, barna, foreldra og öryrkja. Íslenzka öryggisnetið er miklu veikara en það norræna. Samt eru þjóðartekjur á mann hér eins og á norðurlöndum. Erum ekki á norrænni línu, heldur milli hennar og bandarískrar línu. Upplýsingarnar eru frá

Nomesco , sem er gagnagrunnur hagtölunefndar Norðurlandaráðs. Engin furða er, að ungt barnafólk flýi vonleysið hér til mannsæmandi lífs í Noregi.
Fávitahæli kontórista

Utanríkisráðuneytið sendi í gærkvöldi samningamann úr TISA viðræðunum á fund í Norræna húsinu að kynna málið fyrir áhugafólki. Vissi lítið um málið, minna en fundargestir. Hafði ekki kynnt sér birtingu leyniskjala Wikileaks um málið né fréttir fjölmiðla. Sé þessi sauður hinn skásti í ráðuneytinu, hvernig eru þá hinir? Upplýst var, að ráðuneytið rekur eins sofandi að feigðarósi þessa dagana og það hefur gert frá upphafi. Langvinn umræða um málið hefur engin áhrif haft. Okkur er skutlað í martröð, þar sem gráðug risafyrirtæki hafa réttarstöðu þjóðríkja í viðskiptapólitík heimsins. Ráðuneytið reynist bara vera fávitahæli kontórista.
Fréttir af vini ÓRG

Margir vilja vingast við Rússland eins og Ólafur Ragnar. Þar er mjög sérstætt stjórnarfar. Gagnrýnendum Pútíns er kálað með fjölbreyttum hætti. Munið þið eftir Litvinenko, Politovskaya, Magnitsky og Nemtsov? Í landinu er þjófræði undir stjórn Pútíns í bland við vænisjúka þjóðrembu. Mannslíf eru einskis virði. Þotur í farþegaflugi skotnar niður, sambanber MH17. Í Beslam umsátrinu drápust 334 gíslar, þar af 186 börn. Slíkt gerist ekki í vestrinu. Leikreglur gilda ekki í Rússlandi Pútíns. Þegar ríki með minni framleiðslu en Ítalía ein þykist vera heimsveldi, verður eitthvað undan að láta, til dæmis mannréttindi.
Stríð á röngum stað

Bernie Sanders hefur rétt fyrir sér. Það er ekki hlutverk vestrænna herja að heyja stríð í miðausturlöndum. Hvorki að reyna að hefja þau eða að ljúka þeim. Deilur milli greina íslams í heimi múslima eru eingöngu á færi múslima sjálfra. Vilji þeir losna við Isis, Talibana eða Wahabisma, þá gera þeir það sjálfir. Löng röð hörmunga hefur fylgt vestrænum afskiptum af málum í þeim heimshluta. Afganistan og Írak eru hræðilegustu dæmin. Evrópa átti aldrei og á aldrei að vera taglhnýtingur Bandaríkjanna. Herir í Evrópu hafa frekar það hlutverk að verja eigin brautarstöðvar, borgartorg og önnur almannarými fyrir terroristum.
Margs konar frjálshyggja

Sem virkur í athugasemdum setti ég þennan texta á vegg annars staðar í morgun:

Frjálshyggja (libertarianism) er:

A. Tvítugur Heimdellingur, sem hatar ríkið, vill einkarétt umfram almannarétt og trúir á ósýnilega hönd markaðarins.

B. Þrítugur fyrrverandi Heimdellingur, sem er ósáttur við fertuga Heimdellinginn og leitar skjóls hjá pírötum.

C. Fertugur Heimdellingur, sem hefur öðlast næga reynslu til að trúa á góð sambönd og hlýjan pilsfald ríkisins.

(Fleiri tegundir eru til, sjá hér í færslunni á undan, en þessar eru skemmtilegastar)
Orð sem framkallar þoku

Þegar flokkur eflist, sjá margir þar tækifæri til frama. Stundum eru prófkjör yfirtekin til að gæta þannig hagsmuna. Slík samtök hafa oft fæðst í Heimdalli. Flokkar þurfa að vera á varðbergi. Margir píratar óttast því innreið frjálshyggju. En orðið frjálshyggja þýðir margt. Hún getur falizt í ríkis- og skattahatri, í einkarétti gegn almannarétti. Stundum er hún bara fínt orð yfir rugl Hannesar Hólmsteins og Davíðs Oddssonar. Felist hún hins vegar í frelsun fátækra og annarra minni máttar undan okinu, er hún flott. Eða sem tæki í samskiptum, svo sem frjálsum markaði, sé hann til. Orðin geta stundum ruglað okkur í ríminu.
Er Guð sekur í Kaupþingi?

Hef áður sagt, að Páll Vilhjálmsson er einn skemmtilegasti bloggari okkar. Sér oft vinkla, sem enginn annar gefur gaum. Í dag spyr hann um héraðsdóminn í Chesterfield-máli Kaupþings: „Kannski eru héraðsdómararnir þeirrar skoðunar, að guð almáttugur hafi verið að verki?“ Vísar til Adolf Eichmann, sem vildi náðun, sagðist bara hafa fylgt fyrirskipunum. Héraðsdómur virðist taka rök Eichmann góð og gild. Ekki hafi komið í ljós, hver gaf ordruna og því sé ekki hægt að sakfella neinn í goggunarröðinni. Dómurinn í máli Eichmann var öfugur við hinn íslenzka héraðsdóm. Skondinni útkomu verður án efa áfrýjað, Guði til verndar.
Skítur á priki

Sem betur fer er ört vaxandi stuðningur við listamannalaun. Hann mældist 39% árið 2010, 46% árið 2013 og núna 53%. Á sama tíma hefur andstaðan minnkað úr 61% árið 2010, í 54% árið 2013 og núna niður í 47%. Þetta sýnir ört vaxandi meðvitund um mikilvægi menningar. Ágúst Einarsson prófessor telur hana leggja 4% í þjóðarbúið, samanborið við 1% hjá landbúnaði og 11% hjá sjávarútvegi. Þar að auki er hluti sprengingar í ferðaþjónustu tengdur menningu. Í samanburði við þetta eru listamannalaun bara skítur á priki. Auðvitað reyna bófar að dreifa athygli fátækra frá kúgurum sínum með því að magna árásir á listamannalaun.
Þorri fólks veit þetta

Flestir Íslendingar þekkja dæmi um hrun heilsukerfis hins opinbera. Fjölskyldur hafa komið saman um jól og áramót. Þar hafa flogið upplýsingar um kostnað fólks af veikindum sínum og langvinnri setu á biðlistum. Fjölmiðlar hafa birt þúsund fréttir af þessari hægfara kyrkingu heilsuþjónustunnar. Allur þorri fólks veit, að verið er að svelta velferðarkerfi heilsunnar. Einu mótbárurnar koma frá ráðherrum, sem gefa órökstuddar yfirlýsingar um gæði þjónustunnar. Einnig frá Guðlaugi Þór Þórðarsyni og Brynjari Níelssyni, sem veifa brengluðum töflum. Telja töflurnar mikilvægari en veruleikann. Það er beizkt vegarnesti í pólitík.
Styrjöld menningarheima

Margir fræðimenn hafa skrifað vandaðar bækur um sambúð vesturs og íslams. Með þeim fyrstu var Samuel Huntington, sem skrifaði 1993 greinina „The Clash of Civilizations“ og síðan samnefnda bók. Kenningar hans hafa elzt einna bezt. Hann rekur stríðsvanda heimsins, er hefur þungamiðju í styrjöldum innan íslams og milli íslams og annarra menningarheima. Íslam hefur ætíð verið hernaðarlega sinnað og átt erfitt með að samlagast annarri menningu. Það hefur síðan verið staðfest í flótta múslima til Evrópu. Margir múslimar aðlagast ekki, kynslóð eftir kynslóð. Þetta er þriðja heimsstyrjöldin, sem hófst í París í fyrra.
Bjarni Ben umpólast

Þegar fyrri ríkisstjórn var komin niður í 37% fylgi í könnunum, heimtaði Bjarni Benediktsson afsögn. Nú er ríkisstjórn bófans komin niður í 30% og hann segir samt ekki af sér. Lítið mark á svona gaur. Þar á ofan telur ríkisstjórnin sér fært að flytja hvert málið á fætur öðru þvert á vilja fólks. Fylgislítil stjórn á ekki að ögra fólki, heldur sigla lygnan sjó. Eins og Bjarni vilji skemma sem mest á því rúma ári sem eftir er. Líti á næstu kosningar sem sín leiðarlok. Kosningabaráttan er hafin og í fyrsta skipti lætur ríkisstjórn ríkið borga fyrir sig áróðurinn. „Ríkið, það er ég“. Ekki verður það til að sætta fólkið.
Hástig andverðleika

Andverðleikasamfélagið nær hástigi í banksteranum Steinþóri Pálssyni. Opnar ekki munninn án þess að stinga fætinum upp í hann. Allt frá bankaskrifstofum við Hörpu yfir í gjafir til Engeyinga. Aldrei hefur hann hugmynd um andúð fólks og ævinlega eru útskýringar hans og hroki einskis virði. Fær skriðu eineltis í hausinn hverju sinni. Fer svo að útskýra mál sitt og flytur okkur ný og breytt undanbrögð á hverjum degi. Inn á milli upplýsir hann fátæklinga um, að hér sé „blússandi góðæri“. Væntanlega hjá banksterum. Skil ekki, að nokkrum ráðherra eða bankasýslumanni geti dottið í hug, að hann sé frambærilegur til neinna verka.
50 milljarða rústabjörgun

Ekki er ofáætlað, að rústabjörgun heilsukerfisins kosti 50 milljarða á ári. Fjölga þarf tækjum og endurnýja, fjölga stöðugildum og hreinsa þannig biðlista. Afnema þarf þátttöku sjúklinga í heilsukostnaði. Taka þarf tannviðgerðir inn í heilsukostnað hins opinbera. Morð fjár kostar að lyftast úr kviksyndi þriðja heimsins upp í norðurevrópsk gæði. Vel er sloppið, ef þetta rúmast allt innan 11% hlutdeildar heilsukostnaðar í landsframleiðslu. Við verðum að gera þetta, svo að unga fólkið flýi síður rústirnar. Við náum þessu í fullri auðlindarentu og í endurupptöku auðlegðarskatts. Þá þarf ekki að skera neitt niður á móti.
Undirbúningur í ólestri

Hvorki ríkið né

Rauði krossinn undirbúa það brýnasta við móttöku flóttamanna. Þeir eru ekki fræddir um vestræn gildi, sem móta líf fólks á Vesturlöndum. Eru ekki fræddir um, að sharia sé hér ógilt. Eru ekki fræddir um, að í veraldlegu þjóðfélagi tíðkist að gera grín að guðdóminum, hver sem hann er. Eru ekki fræddir um jafnstöðu karla og kvenna, né að karla skorti ægivald yfir konum sínum og dætrum. Ekkert er gert til að hindra, að konur lokist mállausar inni á heimilum og innprenti sonum brenglaðar miðaldir. Reynsla annarra ríkja bendir til, að slík atriði valdi skertri aðlögun margra múslima kynslóð eftir kynslóð.
Frelsi ríkra eða fátækra

Frelsi getur verið frelsi hinna sterku til að níðast á þeim veiku. Getur líka verið frelsi hinna veiku til að verjast hinum sterku. Ríkið getur verið lóð á vogarskálina hvoru megin sem er. Ríkið er hvorki gott né vont að eðlisfari. Er bara brýnt tæki. Undanfarna áratugi hér og erlendis hefur ríkið verið vopn hinna sterku. Ríkisstjórn okkar er grófasta dæmið. Erlendis sjáum við TISA og TTIP. Evrópusambandið hefur fært sig úr herbúðum hinna veiku til hinna sterku. Næsta ríkisstjórn hér þarf að snúa dæminu við, vera í liði með nýrri stjórnarskrá, stóraukinni velferð, endurreisn heilsu og skóla, og allsherjar auðlindarentu.
Dáleiddur sjúkraforstjóri

Forstjóri Sjúkratrygginga hefur sjúklega þörf fyrir að gæta hagsmuna gráðugra pilsfaldakapítalista. Steingrímur Ari Arason færði Ásdísi Höllu Bragadóttur tekjur af „sjúkrahóteli“ með engri þjónustu. Landsspítalinn taldi gerninginn ekki uppfylla þarfir spítalans fyrir eftirmeðferð. Samt hélt Steingrímur Ari áfram að sóa fé skattgreiðenda í sjúkrahótel Ásdísar Höllu. Nú hefur hún sagt samningnum upp og vill græða meira. Fá nýjan langtímasamning í tæka tíð fyrir brotthvarf trylltrar stjórnar pilsfaldakapítalista. Ásdís Halla er svo gróf, að hún segir rústir Albaníu vera ljósárum á undan Íslandi í heilsustefnu.
Reykjavík skákar Nesinu

Var að skoða myndir Dags B. Eggertssonar á fésbók af heimsendum mat gamlingja í Reykjavík. Hann lét senda sér slíkan mat í viku. Af myndunum sýnist mér heimsendur matur gamlingja í Reykjavík vera mörgum gæðaflokkum ofar heimsendum mat gamlingja á Seltjarnarnesi. Það er samkvæmt reynslu okkar hjóna í nokkrar vikur í lok síðasta árs. Á Nesinu er maturinn frá einkafyrirtæki, Veislunni, en í Reykjavík frá borgareldhúsi. Gáfumst upp á að kaupa fyrrnefnda matinn. Er ekki hægt að semja við Reykjavík um matinn og fá margfalt lystugri mat fyrir sama pening? Kannski er opinber rekstur lystugri og ódýrari en einkarekstur.
Ný heimsendaspá

Vísindamaðurinn Stephen

HAWKING spáir endalokum mannkyns á jörðinni. Í fyrsta lagi er kjarnorkuváin komin aftur. Geðbilaðir pólitíkusar hrista bombur eins og í kalda stríðinu. Fólk af tagi Donald Trump er til alls víst. Í öðru lagi veldur hlýnun jarðar ýmsum veðurfarsöfgum, stórflóðum, fellibyljum, þurrkum og breyttum hafstraumum. Stóri fundur pólitíkusa í París var prump, sló ekkert á vandann. Í þriðja lagi valda erfðabreyttar veirur síauknum óskunda, sem lyfin ráða ekki við. Hawking telur þessi þrjú atriði magnast. Reynt verði að stofna nýtt mannlíf á fjarlægri jörð. Til að eyðileggja hana líka, vil ég bæta við.
Enn flýgur Primera

Primera Air, fyrirtæki Andra Más Ingólfssonar í Heimsferðum, rak 31 íslenzkan flugliða. Réði grískt fólk hjá starfsmannaleigu í svindlparadísinni Guernsey. Flugfreyjurnar fá 50.000 krónur á mánuði. Samræmist ekki íslenzkum lögum. Því er Andri Már að flytja höfuðstöðvar félagsins til Lettlands. Þar hefur félagið samt ekkert flug. Andri Már tekur ekkert mark á kvörtunum farþega og greiðir ekki lögbundnar bætur fyrir seinkanir. Allir þurfa að sækja sinn rétt með þreytandi málaferlum. Samt selur Úrval/Útsýn í þessar glæfraferðir og neitar svo allri ábyrgð á óðum flugrekanda. Í alvörulandi væri skrúfað fyrir Primera.
Nýja fjölmenningin dó

Hér var löngum fjölmenning. Öldum saman var Kaupmannahöfn höfuðborg Íslands. Þar bjuggu menntamenn og pólitíkusar þjóðarinnar og þar lifði íslenzk tunga. Síðustu áratugi fluttist hingað fólk af margs konar þjóðerni. Auðgaði okkur með fjarlægum siðum, fjarlægri menningu og fjarlægum mat. Á síðustu árum hefur borið á annarri fjölmenningu í nágrannalöndunum. Felst í jafnstöðu miðalda við veraldarhyggju vesturlanda. Felst í karlrembu, sharia og ýmsum fleiri ósiðum úr forneskju Arabíu. Sú fjölmenning dó í Köln um áramótin. Við höfnum slíkri fjölmenningu aftan úr miðöldum, en höldum fast í gömlu og góðu fjölmenninguna.
Auðfengin 11% í heilsu

Heilsukerfið verður lagfært upp í 11% af þjóðarútgjöldum með einfaldri aðgerð. Með auðlindarentu. Það þýðir uppboð allra veiðileyfa, allan fisk á markað og frjálsar handfærafæraveiðar gegn auðlindarentu. Síðari auðlindarenta á orku og stóriðju leysir svo fjárhagsvanda menntunar. Auðlindarenta á ferðaþjónustu leysir samanlagðan annan vanda. Ástæðulaust er að tala um að ná peningunum með afnámi fæðingarorlofs. Hrun heilsukerfis og menntakerfis stafar af fríðindum þeirra, er nærri ókeypis misnota auðlindir þjóðarinnar. Brynjar Níelsson getur lagt til, að fæðingarorlof verði afskaffað, en það er algerlega hans einkaböl.
Loksins þolanlegar tölur

Fylgi flokkanna er loksins komið í þolanlega stöðu. Bófaflokkarnir samtals með 30% fylgi. Fara ekki lægra vegna víðtækrar heimsku fólks. Skrímslið sjálft er komið niður fyrir 20% og lygarinn nálgast eins stafs tölu. Fyrir kosningar mun sá síðari lofa að dreifa stöðugleikaframlaginu til fávita, krækja í extra 5%. Eftir kosningar reynist það innantómt, hvað annað? Eini flokkurinn, sem rýfur pólitísku hringekjuna, er kominn upp undir 40%. Píratar munu koma samfélaginu í íbúðarhæft ástand. Hitt er bara fortíð og drasl. Hafi þjóðin úthald fram í kosningar, má vænta endurreisnar eftir kosningar, betri tíðar með blóm í haga.
Kosningabarátta bófanna

Kosningabarátta bófaflokkanna er hafin. Hvor um sig er að framleiða sérstöðu, sem komi að gagni í næsta slag. D hristir hausinn yfir húsnæðisfrumvörpum B og B hristir hausinn yfir ákefð D í sölu Landsbankans. Dregur úr getu bófanna við að ná fram á alþingi margvíslegum skemmdum á samfélaginu. Líklega munu næstu fjárlög einkennast af, að dregið verði í land í ofsóknum á hendur þjóðinni. Á hendur Landspítala og Ríkisútvarpi, skólum og heilsugæzlustöðvum, elliheimilum og hjúkrunarheimilum. Bófar vilja þá sízt verða berir að þjónustu við þá allra ríkustu á kostnað þeirra fátækustu. Innra stríð bófaflokkanna er ánægjulegt.